Title: Informácia o priebehu a výsledkoch oficiálnej návštevy delegácie vlády Slovinskej republiky vedenej predsedom vlády Slovinskej
Author: vzor
Company: MZV SR

Informácia o priebehu a výsledkoch oficiálnej návštevy delegácie vlády Slovinskej republiky vedenej predsedom vlády Slovinskej republiky Borutom Pahorom v Slovenskej republike 20. apríla 2009

	Na pozvanie predsedu vlády Slovenskej republiky Roberta Fica sa 20. apríla 2009 uskutočnila oficiálna návšteva predsedu vlády Slovinskej republiky Boruta Pahora v Slovenskej republike. Počas návštevy bol prijatý prezidentom Slovenskej republiky Ivanom Gašparovičom. Súčasťou oficiálnej návštevy bolo aj uskutočnenie slovensko-slovinského ekonomického fóra za účasti podnikateľov zo Slovenska a Slovinska. 	
Oficiálna návšteva potvrdila veľmi dobré vzťahy a blízkosť stanovísk vychádzajúcich nielen z podobného politického vývoja krajín po nadobudnutí nezávislosti, ale v súčasnosti aj z členstva v EÚ, v Schengene a eurozóne. Veľmi podobné sú aj rozhodnutia prijímané s cieľom čeliť dopadom ekonomicko-finančnej krízy na vlastné dynamické, pred krízou rýchlo rastúce ekonomiky a sociálnu situáciu občanov.
Ťažiskom rozhovorov sa preto stala otvorená výmena názorov na otázky súvisiace s tvorbou a aplikáciou protikrízových opatrení, ako aj ich hodnotenie aktérmi politického a hospodárskeho života. 
Obaja premiéri sa zhodli na tom, že kríza nie je výsledkom vnútorných problémov členských krajín EÚ, napriek tomu obe krajiny prechádzajú rovnakými fázami vývoja, disponujú rovnakými odhadmi, čo vedie aj k prijímaniu obdobných rozhodnutí – namiesto znižovania daní hľadať iné opatrenia, sústrediť sa na zvýšenie konkurencieschopnosti. Slovinský predseda vlády B. Pahor informoval o dotovaní pracovných miest formou financovania časových výpadkov, teda rozdielu medzi reálne nižším odpracovaným časom a stanovenou pracovnou dobou, s cieľom zachovať čo najviac pracovných miest. Takou formou sa v Slovinsku podarilo zachrániť 6500 pracovných miest. Konštatovalo sa, že obe krajiny svojimi problémami a ich zvládnutím nevybočujú z európskeho priestoru/štandardu. 
Premiéri Slovenska a Slovinska sa informovali aj o špecifikách, akými sú stabilný  bankový sektor v SR, ktorý si nevyžadoval finančnú pomoc štátu. B. Pahor informoval o investičných aktivitách  - v oblasti modernizácie železničnej infraštruktúry, keďže výstavba diaľničnej siete je v Slovinsku predbežne ukončená.
Partneri sa tiež zhodli na nevyhnutnosti koordinovať v možnej miere spoločný postup na úrovni EÚ pri eliminácii negatívnych dopadov krízy na ekonomiku a tým aj na sociálnu situáciu oboch krajín. To znamená prijímať a dodržiavať opatrenia EÚ, pričom obe krajiny budú očakávať ich dodržiavanie aj v iných, veľkých krajinách (predovšetkým zamedziť protekcionizmu).
Premiér B. Pahor zdôraznil, že v čase krízy je potrebná predovšetkým hospodárska spolupráca, preto súčasťou jeho bilaterálnych návštev je už pomerne pravidelne delegácia podnikateľov - na Slovensko ich prišlo 25, čo považuje za veľmi užitočný a efektívny nástroj spolupráce.
V rámci oficiálnej návštevy slovinskí predstavitelia zároveň podrobne informovali o  protikrízových opatreniach vlády (schválenie dvoch a príprava tretieho protikrízového balíčka). 

Prijatie u prezidenta SR Ivana Gašparoviča
 	
Prezident SR I. Gašparovič ocenil konštruktívny charakter spolupráce oboch krajín, jej dynamický rast a vyjadril záujem o spoločný prienik na trhy tretích krajín, osobitne krajín bývalej Juhoslávie. Ocenil kroky vlády SR prijaté na zamedzenie negatívnych dopadov krízy, ako aj potrebu a opodstatnenosť riešiť krízu koordinovane a spoločne na európskej úrovni. Uviedol, že najväčší dopad má kríza na zamestnanosť. Hovoril aj o vytvorení a činnosti  Rady pre hospodársku krízu ako poradného orgánu vlády. Informoval aj o závislosti slovenského priemyslu a vývozu na automobilovom priemysle. 
Predseda vlády Slovinskej republiky B. Pahor sa stotožnil s myšlienkou, že žiadna vláda  nedokáže sama čeliť dôsledkom krízy. Slovinská vláda sa predovšetkým snaží zachovať konkurencieschopnosť podnikov, dotovať pracovný čas, prekonávať aj psychologické bariéry, ktoré vytvára nedostatok dôvery občanov. 
Obaja predstavitelia zároveň poukázali na význam konkurencieschopnosti ekonomík pre stabilitu verejných financií. 

Slovensko-slovinské ekonomické fórum

Spoločné ekonomické fórum otvorili predseda vlády SR R. Fico a predseda vlády SloR B. Pahor. R. Fico konštatoval, že  pre rozvoj bilaterálnej spolupráce má veľký význam aj členstvo Slovenska a Slovinska v EÚ a eurozóne. Okrem iného vyslovil záujem SR o užšiu spoluprácu v oblasti energetiky aj formou účasti slovenských firiem na realizácii investičných projektov v tomto sektore. Zároveň poukázal na význam kombinovanej dopravy aj pre SR a potvrdil záujem SR na pokračovaní spolupráce s prístavom Koper a Slovinskými železnicami. Dôležitá je aj vzájomná výmena skúseností z čerpania štrukturálnych fondov EÚ. Podľa predsedu vlády SR sa vo vzájomnej spolupráci zatiaľ málo využíva potenciál oboch krajín v oblasti cestovného ruchu a vyjadril očakávanie, že od podnikateľov prídu v tomto smere nové impulzy.

B. Pahor konštatoval, že prijatím eura v SR padla posledná bariéra, ktorá vytvárala rozdiel medzi Slovenskom a Slovinskom. Slovinsko je stabilná ekonomika a má záujem na rozvoji úprimných vzťahov. Aj v období krízy je mimoriadne dôležité nájsť rovnováhu medzi solidaritou a konkurencieschopnosťou.  Slovinsko má silnú ambíciu vydržať v období krízy tlak na štátny rozpočet a nezaťažiť budúce generácie. Vyzval predstaviteľov podnikateľského sektora SR, aby neváhali investovať v Slovinsku. Na záver vystúpenia slovinský premiér  pozval slovenského partnera na návštevu Slovinska, ktorá by sa mala uskutočniť v znamení prekonania krízy a pokiaľ možno čo najskôr.

Vedúci predstavitelia oboch obchodných a priemyselných komôr konštatovali ekonomický význam prijatia eura na Slovensku a v Slovinsku. Vstup SR do eurozóny bol impulzom pre ďalší rozvoj vzájomnej spolupráce. 

Závery:

Priebeh a výsledky oficiálnej návštevy predsedu vlády SI B. Pahora v SR potvrdili veľmi dobrú úroveň vzájomných vzťahov. Oceniť treba značnú konvergentnosť názorov v otázke nevyhnutnosti koordinovať spoločný postup na úrovni EÚ pri eliminácii negatívnych dopadov globálnej ekonomickej a finančnej krízy na ekonomiky oboch krajín. K pozitívnemu hodnoteniu výsledkov návštevy prispelo aj slovensko-slovinské obchodné fórum, ktoré nielenže poskytlo priestor na rozvoj podnikateľských kontaktov, ale vyslalo aj dôležitý impulz pre budúce vytvorenie spoločného podnikateľského klubu.
V diskusii o zmierňovaní následkov globálnej krízy rezonovali nasledujúce názory, v ktorých obidve strany našli plnú vzájomnú podporu: 
•	hoci sme súčasnú krízu nespôsobili (t. zn. malé európske štáty), musíme znášať jej bremeno;
•	usilujeme o takú politiku, aby sme rozpočtovým deficitom nezaťažovali nasledujúce generácie;
•	treba prísne strážiť dlh verejných financií;
•	v procese aplikácie protikrízových opatrení treba bremeno spravodlivo rozdeliť, t. zn. nepripustiť, aby ho niesli sociálne najslabší;
•	treba zabrániť tomu, aby sa súčasná kríza nevyužívala na presadzovanie návrhov, ktoré nesledujú sociálny prospech, ale sú len politickou agendou;
•	záujem o všestranné prehĺbenie spolupráce oboch krajín, tradične, ale najmä v súčasnosti si  blízkych;
•	hospodársky klub – zosúladiť aktivity slovenských a slovinských podnikateľov smerujúcich k zníženiu intenzity dopadov krízy, podporiť najmä aktivity slovenských podnikateľov v Slovinsku a spoločné prenikanie do tretích krajín, osobitne do krajín bývalej Juhoslávie.